钦定古今图书集成/方舆汇编/职方典/第1185卷 > 《望蕲州》杨基
## 钦定古今图书集成/方舆汇编/职方典/第1185卷 > 《望蕲州》杨基

未见蕲州城，已见蕲州山。诸山初不高，苍石砺且顽。
想当至正时，民物庶以繁。大江从西来，万里不闭关。
兹山独储英，群雄出其间。遂为祸乱阶，滋蔓莫可芟。
忆我闻乱初，我方总两鬟。侍立父母旁，听说国步艰。
焉知三十年，见此童与菅。骨肉亦已零，安得发不斑。
披榛欲吊古，豺虎怆我颜。苍茫望茅宇，日落孤舟还。